El CSI caní ja patrulla als carrers de Catarroja
03 maig 2023

Catarroja ha posat en marxa el programa de l’ADN caní, un servei que, conjuntament amb la resta de pobles de la  comarca que s’han adscrit a aquesta iniciativa de la Mancomunitat de l’Horta Sud, afavorirà les conductes més adequades pel que fa a la recollida d’excrements dels animals. Recentment ha tingut lloc la formació específica a la Policia Local i a l'equip operari de neteja per a la pressa de mostres en la via pública, un procés molt meticulós per a garantir l’efectivitat del servei.

Així doncs, després de la formació, que s’ha realitzat en les dependències municipals s’ha passat a l’acció, recollint-se les primeres mostres en el carrer i alçant-se les corresponents actes. El control d’excrements canins es farà de manera rutinària al llarg de l'any per a frenar els comportaments incívics de les persones que no recullen les restes de la seua mascota. L’Ajuntament ja ha fet un treball per a localitzar aquelles zones més problemàtiques on es farà un control més exhaustiu.

Recordem que censar al gos és obligatori, i se sancionarà a les propietàries que no tinguen la seua mascota identificada. Cal dir que amb la seua identificació, no sols millorarà la neteja dels carrers, sinó que també ajudarà a trobar les mascotes d'una manera efectiva davant la seua pèrdua o robatori.